เหมราชเผยการเมืองทำเลื่อนซื้อที่ดินแล้ว
"เหมราช" เผยพบผู้จัดการกองทุนที่สิงคโปร์ต่างชาติ รุมถามปัญหาการเมืองมากสุด ยอมรับลูกค้าเลื่อนเซ็นแล้ว 1 ราย
29 เม.ย. 2553

"เหมราช" เผยพบผู้จัดการกองทุนที่สิงคโปร์ต่างชาติ รุมถามปัญหาการเมืองมากสุด ยอมรับลูกค้าเลื่อนเซ็นแล้ว 1 ราย
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน เปิดเผยว่า ผลจากการออกไปนำเสนอข้อมูล (โรดโชว์) ที่สิงคโปร์ ซึ่งจัดโดยซิตี้กรุ๊ปในช่วงต้นสัปดาห์ที่ผ่านมา ผู้จัดการกองทุนที่เข้าพบส่วนใหญ่จะซักถามถึงปัญหาการเมืองที่เกิดขึ้นในประเทศเป็นประเด็นหลักว่าจะส่งผลกระทบอย่างไร ทั้งต่อธุรกิจและภาพรวมของประเทศ รวมถึงถามว่าหากสถานการณ์ต่างๆจบสิ้นแล้วธุรกิจของบริษัทจะเติบโตอย่างไรในระยะยาว
อย่างไรก็ตาม ผลจากความรุนแรงที่เกิดขึ้นทางการเมือง ได้ส่งผลให้ลูกค้าของบริษัทที่เดิมจะเดินทางมาเซ็นสัญญาในการซื้อขายที่ดิน ตัดสินใจเลื่อนการเซ็นสัญญาออกไป เนื่องจากบริษัทแม่ได้ชะลอการเดินทางมาประเทศไทยหลังมีความวุ่นวายทางการเมือง
กรรมการผู้จัดการ กล่าวว่า  สำหรับเป้าหมายการทำธุรกิจปีนี้คาดว่ารายได้จะโตจากปีที่ผ่านมา 60-80% เพราะ ขณะนี้ได้ปรับเพิ่มเป้าหมายการขายที่ดินจากเดิมที่หวังว่าจะขาย 800 ไร่เพิ่มเป็น 1,000 ไร่ และไตรมาสแรกปีนี้ขายได้แล้ว 565 ไร่ 
"แม้มีปัญหาการเมืองเกิดขึ้นแต่บริษัทก็มั่นใจว่าจะเติบโตได้ตามที่หวังไว้เพราะขณะนี้ในส่วนของเศรษฐกิจโลกและธุรกิจที่อยู่ในนิคมของบิรษัทซึ่งส่วนใหญ่เป็นธุรกิจยานยนต์และปิโตรเคมีได้ฟื้นตัวชัดเจนตามเศรษบกิจและช่วงไตรมาส 2ที่ผ่านมาก็ได้เซ็นสัญญาขายที่ไปแล้ว 4 รายดังนั้นจึงมั่นใจว่าจะว่าทำได้อย่างแน่นอน"กรรมการผู้จัดการกล่าว 
สำหรับการลงทุนปีนี้จะอยู่ที่ 3,000 ล้านบาทโดย2,500 ล้านบาทเป็นการลงทุนในโครงการที่มีแผนการลงทุนที่ชัดเจนแล้วส่วนอีก500 ล้านบาทเป็นการลงทุนในโครงการที่คาดว่าจะเกิดขึ้นเช่นการพัฒนาโครงการที่อยู่อาศัยในพื้นที่นิคมเพื่อรองรับชาวญี่ปุ่นเป็นต้น 
สำหรับโครงการโรงไฟฟ้าเก็คโค-วัน ที่ร่วมทุนกับโกลว์พลังงานซึ่งมีกำลังการผลิต 660 เมกกะวัตต์ซึ่งคาดว่าจะเริ่มผลิตได้ในช่วงไตรมาส 4 ปี 2554   และจะทำให้อนาคตบริษัทมีแหล่งทีผ่านมาของรายได้ที่หลากหลายมากขึ้นและคาดว่าจะสามารถรับมือกับวิกฤตที่จะเกิดขึ้นในทุกรูปแบบได้อย่างแน่นอน